钦定古今图书集成/明伦汇编/官常典/第781卷 > 张煚 刘仁恩 郭均 冯世基 厍狄嵚附
## 钦定古今图书集成/明伦汇编/官常典/第781卷 > 张煚 刘仁恩 郭均 冯世基 厍狄嵚附

按《隋书》本传，“煚字士鸿，河间郑人也。父羡，少好学，多
所通涉。仕魏为荡难将军。从武帝入关，累迁银青光
禄大夫。周太祖引为从事中郎，赐姓叱罗氏。历司职
大夫、雍州治中、雍州刺史、仪同三司，赐爵虞乡县公，
复入为司成中大夫，典国史。周代公卿，类多武将，唯
羡以素业自通，甚为当时所重。后以年老，致仕于家。”
及高祖受禅，钦其德望，以书征之曰：“朕初临四海，思
存政术，旧齿名贤，实怀勤伫。仪同昔在周室，德业有
闻。虽云致仕，犹克壮年。即宜入朝，用副虚想。”及谒见，
敕令勿拜，扶升殿，上，降榻执手，与之同坐。宴语久之，
赐以几杖。会迁都，龙首羡上表劝以俭约，上优诏答
之。俄而卒，时年八十四。赠沧州刺史，谥曰定。撰《老子》
《庄子》义，名曰《道言》五十二篇。煚好学有父风，在魏释
褐奉朝请，迁员外侍郎。周太祖引为外兵曹。闵帝受
禅，加前将军。明武世，历膳部大夫、冢宰司录，赐爵北
平县子，邑四百户。宣帝时，加仪同，进爵为伯。高祖为
丞相，煚深自推结，高祖以其有干用，甚亲遇之。及受
禅，拜尚书右丞，进爵为侯。俄迁太府少卿，领营新都
监丞。丁父忧去职，柴毁骨立。未期，起令视事，固让不
许。授仪同三司，袭爵虞乡县公，增邑通前千五百户。
寻迁太府卿，拜民部尚书。晋王讳为扬州总管，授煚
司马，加银青光禄大夫。煚性和厚，有识度，甚有当时
之誉。后拜冀州刺史，晋王广频表请之，复为晋王长
史，检校蒋州事。及晋王为皇太子，复为冀州刺史，进
位上开府，吏民悦服，称为“良二千石。”仁寿四年卒官，
时年七十四。子慧宝，官至绛郡丞。开皇时，有刘仁恩
者，不知何许人也，倜傥有文武干用。初为毛州刺史，
治绩号天下第一，擢拜刑部尚书。又以行军总管从
杨素伐陈，与素破陈将吕仲肃于荆门，仁恩之计居
多，授上大将军，甚有当时之誉。冯翊郭均、上党冯世
基，并明悟有干略，相继为兵部尚书。代人厍狄嵚，性
弘厚，有𡱈度，官至民部尚书。此四人俱显名于当世，
然事行阙落，史莫能详。